Si Julianne Moore sarong Amerikanang aktres na inot na nagluwas sa telebisyon kan 1984 sa saiyang mystery series na The Edge of Night. Kan sumunod na taon siya nagluwas sa soap opera na As the World Turns, kun sain nakakua siya kan saiyang Daytime Emmy Award for Outstanding Ingenue in a Drama Series kan 1988. Sumunod sa mga pagganap sa mga pelikulang pantelebisyon, si Moore natawan pagkakataon na magluwas sa pelikulang drama ni Robert Altman na igwang titulong Short Cuts (1993). An saiyang pagganap sa pelikula naghakot nin mga positibong tuyaw siring man nabantog huli kan saiyang monologo na pinagtaram kan saiyang karakter mantang huba poon sa piad pababa.